Mette Frederiksen (S), 2004-10-28:
Jeg tror, det er vigtigt, når vi behandler det fremsatte lovforslag, at vi lige kaster et blik tilbage på historien.
Det var fra 1988 forbudt i dansk fjernsyn at reklamere for økonomiske interesser, religiøse anskuelser og politiske anskuelser i øvrigt.
Det var en klog lovgivning.
I december 2002 bliver den gældende lovgivning så lempet.
Dansk Folkeparti og regeringen indgår et medieforlig, og efterfølgende er der så kun et forbud mod i fjernsynet at reklamere for arbejdsgiverorganisationer, fagforeninger, religiøse bevægelser og politiske partier.
Så finder regeringen – jeg tror ikke så meget, det er Dansk Folkeparti – at man måske har lempet loven for meget og ønsker at gå tilbage til den oprindelige ordlyd.
Man bliver så i tvivl, om det juridisk er i strid med den europæiske menneskerettighedskonvention, og derfor fremlægges nu det lovforslag, som vi behandler i dag.
Der nævnes specifikt faglige organisationer og arbejdsgiverorganisationer, men hvad med andre økonomiske interessegrupper?
De er faktisk ikke indeholdt i det lovforslag, der ligger her i dag.
Det er ikke, fordi vi er specielt vant til det i dansk politik og i danske medier i det hele taget, men jeg mener sagtens, man kan forestille sig, at der kunne opstå økonomiske lobbyinteresser, som ville have lyst til at reklamere på dansk tv, og det tillader regeringen, så vidt jeg kan se, med det lovforslag, der ligger.
Det andet problem er, at det oprindelige forbud mod at reklamere for religiøse anskuelser også udgår, hvis det her lovforslag vedtages.
Jeg mener sagtens, man kan forestille sig, at der med tiden kunne være grupperinger i Danmark, der har lyst til at reklamere for religiøse anskuelser eller, kan man sige, gå imod eksempelvis homoseksuelles ret til vielser eller andre elementer.
Endelig, og det er et af de spørgsmål, som vi gerne vil have bliver behandlet i udvalgsarbejdet: Hvordan er det i det hele taget med ytringsfriheden?
Jeg kan forstå på regeringen, at humanitære organisationer stadig skal have adgang til tv-sendefladen, men hvad med eksempelvis Verdensnaturfonden?
Hvis man nu forestiller sig, at Verdensnaturfonden tilfældigt op til en folkeafstemning ønsker at gøre danskerne opmærksomme på, at man ikke bør importere eksempelvis truede dyr, vil det så ligge inden for, hvad man mener er en politisk anskuelse eller ej?
Jeg synes, det er vigtigt, at vi får præciseret, hvad det reelt betyder.
Men hvorom alting er, vil vores forslag være, at vi vender tilbage til det lovgivningsgrundlag, der lå i perioden fra 1988 frem til år 2002 uden de to lempelser, som foreslås af regeringen i dag, nemlig at det fra nu af skal være tilladt for økonomiske interesser at reklamere i dansk tv og for religiøse anskuelser.
Jeg synes i hvert fald, det er interessant at stille sig selv det spørgsmål, om denne lempelse kommer netop nu, hvor vi – eller ikke vi, men hvor regeringen og Dansk Folkeparti skal i gang med en privatisering af TV 2, og om det lige så meget handler om at sikre annoncemuligheder.
Så vil jeg i øvrigt gerne sluttelig sige, at jeg synes, det er rigtigt, at vi i Danmark fastholder en restriktiv lovgivning, hvad angår reklamering i dansk tv.
Jeg vil gerne spørge regeringen i dag, om ikke vi skal udvide den restriktive lovgivning til også at gælde radiomediet.